A Tanács 678/2001/EK rendelete
(2001. február 26.)
az Európa Közösség és a Bolgár Köztársaság, a Magyar Köztársaság, illetve Románia között levélváltás formájában létrejött, egyes borokra és szeszes italokra kölcsönös preferenciális kereskedelmi engedmények létrehozásáról szóló megállapodások megkötéséről, valamint a 933/95/EK rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 133. cikkére, összefüggésben 300. cikke (2) bekezdésének első mondatával,
tekintettel a Bizottság javaslatára,
mivel:
(1) 1993. november 29-én aláírták az Európai Közösség és a Bolgár Köztársaság között levélváltás formájában létrejött, egyes borokra vonatkozóan vámkontingensek kölcsönös megállapításáról szóló megállapodást [1], majd ezt meghosszabbították a 2000. február 8-án aláírt, levélváltás formájában létrejött megállapodással [2].
(2) 1993. november 29-én aláírták az Európai Közösség és a Magyar Köztársaság között levélváltás formájában létrejött, egyes borokra vonatkozó vámkontingensek kölcsönös megállapításáról szóló megállapodást [3], majd ezt meghosszabbították a 2000. február 3-án aláírt, levélváltás formájában létrejött megállapodással [4].
(3) 1993. november 26-án aláírták az Európai Közösség és Románia között levélváltás formájában létrejött, egyes borokra vonatkozó vámkontingensek kölcsönös megállapításáról szóló megállapodást [5], majd ezt meghosszabbították a 2000. február 11-én aláírt, levélváltás formájában létrejött megállapodással [6].
(4) Ez a három megállapodás 2000. december 31-én lejárt.
(5) A Tanács által elfogadott irányelvekkel összhangban, a Bizottság és a három érintett társult ország tárgyalásokat folytatott egyes borokra és szeszes italokra új kölcsönös preferenciális engedmények létrehozásáról, továbbá a borok elnevezéseinek és a szeszes italok megjelöléseinek kölcsönös védelméről és ellenőrzéséről. A tárgyalásoknak ezeket az eredményeit kiegészítő jegyzőkönyvek formájában be kell építeni az Európa-megállapodások keretei közé.
(6) Az említett kiegészítő jegyzőkönyvek elfogadására irányuló eljárás lefolytatásáig és azok hatálybalépéséig, továbbá annak érdekében, hogy 2001. január 1-jétől az egyes borok és szeszes italok új kétoldalú kereskedelmi engedményeiről szóló tárgyalások eredményei végrehajtásra kerüljenek, el kell fogadni az Európai Közösség és a három érintett társult álam között az egyes borok és szeszes italok kölcsönös preferenciális kereskedelmi engedményeire vonatkozó, levélváltás formájában kötött megállapodásokat. E három levélváltás formájában kötött megállapodásban előírt kétoldalú vámengedményeknek meg kell egyezniük az Európa-megállapodások jövőbeli kiegészítő jegyzőkönyveivel. E levélváltás formájában kötött megállapodások az említett kiegészítő jegyzőkönyvek hatálybalépésekor lejárnak.
(7) Az egyes Bulgáriából, Magyarországból és Romániából származó borfajtákra vonatkozóan közösségi vámkontingensek megnyitásáról és kezeléséről szóló, 1995. április 10-i 933/95/EK tanácsi rendeletet [7] módosítani kell az említett levélváltás formájában létrejött ideiglenes megállapodásokkal összhangban.
(8) A megállapodások egyes rendelkezései végrehajtásának elősegítése érdekében fel kell hatalmazni a Bizottságot a végrehajtásukhoz szükséges jogszabályok elfogadására a borpiac közös szervezéséről szóló, 1999. május 17-i 1493/1999/EK tanácsi rendelet [8] 75. cikkében megállapított eljárással összhangban,
ELFOGADTA EZT A RENDELETET:
1. cikk
Az Európai Közösség és a Bolgár Köztársaság között levélváltás formájában létrejött, egyes borokra és szeszes italokra kölcsönös preferenciális kereskedelmi engedmények létrehozásáról szóló megállapodást a Közösség nevében a Tanács jóváhagyja.
A megállapodás szövegét e rendelethez mellékelték (II. melléklet).
2. cikk
Az Európai Közösség és a Magyar Köztársaság között levélváltás formájában létrejött, egyes borokra és szeszes italokra kölcsönös preferenciális kereskedelmi engedmények létrehozásáról szóló megállapodást a Közösség nevében a Tanács jóváhagyja.
A megállapodás szövegét e rendelethez mellékelték (III. melléklet).
3. cikk
Az Európai Közösség és Románia között levélváltás formájában létrejött, egyes borokra és szeszes italokra kölcsönös preferenciális kereskedelmi engedmények létrehozásáról szóló megállapodást a Közösség nevében a Tanács jóváhagyja.
A megállapodás szövegét e rendelethez mellékelték (IV. melléklet).
4. cikk
A Tanács elnöke jogosult arra, hogy kijelölje a Közösség számára jogilag kötelező erejű megállapodás aláírására jogosult személyt.
5. cikk
A Bizottság jogosult arra, hogy az 1493/1999/EK rendelet 75. cikkében meghatározott eljárással összhangban a megállapodások végrehajtásához szükséges jogi aktusokat elfogadja.
6. cikk
A 933/95/EK rendelet 1. cikke helyébe a következő rendelkezés lép:
"1. cikk
(1) A (2) bekezdés sérelme nélkül a Bulgáriából, Magyarországból és Romániából származó alábbi termékek behozatalakor alkalmazandó vámokat fel kell függeszteni 2001. január 1-jétől az egyes termékek tekintetében meghatározott szintek és vámkontingensek keretein belül:
a) Bulgáriából származó borok:
Tételszám | KN-kód | Árumegnevezés | Éves mennyiség (hl) | Vámkontingens szerinti vámtétel |
09.7001 | ex220410 | Pezsgő, legfeljebb 2 literes palackban | 1800 | mentes |
09.7003 | ex220421 | Bor friss szőlőből | 485000 | mentes |
09.7005 | ex220429 | Bor friss szőlőből | 195000 | mentes |
b) Magyarországról származó borok:
Tételszám | KN-kód | Árumegnevezés | Éves mennyiség 2001.1.1-jétől (hl) | Éves növekedés 2002.1.1-jétől (hl) | Alkalmazandó vám |
09.7010 | ex220410 | Minőségi pezsgő, legfeljebb 2 literes tartályban (palackban) | 300000 | 15000 | mentes |
ex220421 | Bor friss szőlőből |
09.7007 | ex220429 | Bor friss szőlőből | 115000 | 0 | mentes |
c) Romániából származó borok:
Tételszám | KN-kód | Árumegnevezés | Éves mennyiség (hl) | Vámkontingens szerinti vám |
09.7013 | ex220410ex220421ex220429 | Bor friss szőlőből | 300000 | mentes |
(2) Az (1) bekezdésben említett vámkontingensek a kitöltött VI 1 okmánnyal vagy VI 2 kivonattal kísért borokra korlátozódnak, a 3590/85/EGK rendelet [15] rendelkezéseivel összhangban."
7. cikk
A 933/95/EK rendelet melléklete helyébe e rendelet I. melléklete lép.
8. cikk
Ez a rendelet az Európai Közösségek Hivatalos Lapjában való kihirdetését követő napon lép hatályba.
Ezt a rendeletet 2001. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2001. február 26-án.